정조 6년
壬寅五月十一日卯時。上御誠正閣。朝講入侍時。領事徐命善。特進官尹東晢鄭好仁。同知事李性源。大司憲李在協。參贊官沈念祖李時秀。司諫權。檢討官沈樂洙。假注書楊致鶴。記注官金健修金鳳顯。以次進伏訖。上曰。廳注書退去。事變注書李顯道使之入來。致鶴退出。賤臣顯道進伏。上讀前受音訖。念祖讀奏孟子第二卷下篇。自孟子去齊居休。止非我志也。上讀新受音訖。念祖曰。此章大文甚小。別無可陳文義。而凡聖人辭受出處。一於義而已。蓋禮則有常。而義則有權。經者不可暫變。權者有時或變。以久於齊言之。其跡則雖合於經。以不受祿觀之。其歸則不離於權。反經合權。豈聖人之樂爲。蓋有所不合故也。如是而王不能覺悟。終使聖人。道不行而歸。此等處。伏願常加存戒焉。樂洙曰。長官所達甚好。而聖賢出處辭受之義。雖無君德上所可論者。以工夫言之。不必拘拘於名目。如洪範中許多名目。及至於會極歸極則一也。若於萬機之間。類推而旁達。泛應而曲當。則日用事爲。無不中理。此等文義。亦不可不謂無益矣。上曰。領事陳文義。可也。命善曰。上下番儒臣所奏。好矣。臣別無可達文義。而此章有可以經權參看者。蓋禮如經而義如權。聖人必審於經權之際。以爲之辭受出處焉。孟子之久於齊。非其本意。則辭而不受祿。卽權不離經之道。而聖人之不苟於辭受出處之義。可以想見矣。此非但以一人言之。人君待下之道。亦必審量乎經權之際。以爲禮使之道。則君使臣臣事君之道。方可以兩得盡矣。此等處。伏願留念焉。上曰。所陳。好矣。上曰。經筵特進官亦陳之。可也。性源曰。孟子初見齊王。退而有去志。則已有不俟終日之意。故欲其初志之不變。而辭不受祿。丑也不知聖人本意。乃以不受祿爲疑。而反有是問。此已不當問而問也。當時親炙之門弟子。猶尙如是。齊王之不知而不能用。亦無足深責。而聖人之道。終不見知於當世。是可歎也。東晢曰。臣別無可陳矣。好仁曰。臣亦無可陳文義矣。上曰。參贊官陳文義。可也。時秀曰。臣亦無可陳者矣。上曰。憲長陳之。可也。在協曰。臣亦無所陳者矣。上曰。此章大文甚小。果無可問文義。不必强覓矣。命撤講。命善曰。夜來聖體。若何。上曰。一樣矣。命善曰。眼候。若何。上曰。一樣無減矣。命善曰。今日頗有雨意矣。上曰。卿於昨夜。望見漢江燎火乎。命善曰。漢江行祭。在於四更一點。而伏想未及就寢。坐待享時。故自上望見燎火矣。上曰。漢江壇所。壇壝俱多頹圮處云。然乎。樂洙曰。壇壝果多頹圮處。以目今所見言之。不可不趁卽修改矣。上曰。定置守直。好矣。樂洙曰。本有守直八名矣。上曰。壇闠非闤門中乎。樂洙曰。四面無人家矣。上曰。雩祀壇在於何處乎。好仁曰。距南壇不遠矣。上曰。白岳亦有壇壝乎。性源曰。白岳則無壇壝矣。上曰。其上廣狹何如。好仁曰。其上平廣。殆過十餘間矣。上曰。南壇壇壝頹圮處。自政院問于禮曹以入。可也。命善曰。兵曹判書鄭好仁。本兼俱是劇務。所帶金吾之任。今姑許遞。何如。上曰。依爲之。出擧條念祖曰。目今亢旱爲災。圭璧是擧。而上下顒企。霈澤尙閟。臣誠莫知其所以也。惟我聖上。一德臨下。克享天心。宜無可以致此。而天人不遠。災不虛生。益復修省。以盡應災之道。則精誠所感。豈無其應乎。成湯之時。豈眞有六事之失。而自責之辭。出於誠心。故一言之發。能得數千里之雨。此豈非今日之可法者乎。竊覸我殿下。憂勤惕慮。中昃不遑。而治不徯志。百度弛廢。愛民非不切矣。惠澤未盡下究。責勵非不勤矣。庶事幾至叢脞。遜志典學而未見彬蔚之化。虛心求助而未聞讜直之言。三晝之講。間多曠時。五日之對。或近應文。廊廟紆籌。不出簿書期會。草野應旨。無過卑屑猥瑣。如是而長治久安。以臻雍熙者。臣所未聞也。殿下之勞於上。如此其勤。而實效之著於下。如是其難。何也。殿下聖志。非不堅固。而時或有當固而未固者。聖斷非不赫嚴。而亦或有當嚴而不嚴者。雖以目下事言之。惟彼權䎸不道之說。凶悖之論。臣雖不知其裏面事情。而只以朝紙所出觀之。旣曰網打。則必有多人之連累者。囚之捕廳。不許王府之一問。聞方廢食覓死。不無時日之慮云。若使䎸卒然徑斃。則無論其直供與誣引。俱不免䵝昧之科。漢賦未辨。人鬼莫判。以今世道人心。有一相惡之人。輒以䎸所供引目之。則聞者疑信。原辨無階。雖似過慮。勢所必有。曷若亟令王府。盤問情節。分別玉石。使一世曉然知某也是眞箇誣引。某也是眞箇有罪。然後待用刑之日。施誣人律。則方可謂刑政之正。而爲鎭安之要矣。不然則人心擧懷疑懼。世道靡所底定。此豈非幽鬱之大者乎。雖以弭災之道言之。此未必不爲先務也。日前廣州民人之聚會成群。叫噪闕門。誠是無前之變怪也。輦轂近畿。四方所瞻。保障重地。緩急所須。而凶悍之民。跋扈如此。其在懲後之道。豈可尋常處之。臣意則衆人雖不可盡誅。若其干犯緊切者。當與首倡。同施一律。其他隨從者。亦宜分輕重竄配。而俄見朝紙。則都憲之論列此事。太欠誠實。只一句語過去略提。泛謂之自當斷律。而拖及閑漫之事。輕重失次。大損臺體。臣竊慨然也。近日臺閣之間。言議寂然。間或有草草論奏。亦未免强覓塞責。如是而尙何望其有實效哉。至若諫臣三道牟還停退之請。實是目今救民之實政。還上停退。在平年或不無弊。而至若今夏。則舊穀已盡。兩麥告歉。貧民初無甁罌之儲。富戶亦乏耕耘之糧。若得停退。可爲大惠。而近聞海西。比三道。間或有尤甚之處云。亦令廟堂更議。一體停退。似爲平均之政矣。惟我聖上。深軫刑獄。中外議讞。親自審閱。決折無滯。仁恩所被。孰不欽仰。而適當藏刑之時。凡有犯科之類。無以懲治。常時只可略止於刑訊者。到今不無遂至於照律編配之流。比前或多。所到之地。主客俱困。間有逃亡。則或至守令之拿處。爲弊不少。若其徒流以下之情犯稍輕者。令該曹略加疏放。則亦可爲宣鬱之道。而若又以東海孝婦事觀之。則不但泄冤之惠。有以致和。抑亦闡幽之政。足可弭災。褒忠旌孝實爲樹風聲之大者。而各道之狀聞一下。該曹之覆啓絶少。惡在其崇奬激勸之盛意也哉。申飭該曹。有可以旌復者。趁卽稟處。則又當爲疏滯之典矣。臣於日昨。伏見我聖上虔誠致齋。坐待諸處享事之時。而一心憧憧。有若圭幣之親將。五漏將盡。丙枕不御。推是實心。行之實政。何患乎感應之不捷至也。適登筵席。愚衷自激。略敷所懷。敢此仰達矣。上曰。所奏甚好。當體念。而權䎸事。初無指告之人。豈有査問之端也。海西麥還事。令廟堂一體行會。徒年以下疏放事。令該曹抄出別單。明日登對稟處。孝烈覆啓事。依爲之。在協曰。臣姿性樸愚。言議拙訥。淸朝風憲之長。非不知萬萬不堪。而怵分畏義。黽勉供職者。亦已久矣。曾無一言一事之仰裨聖治。居常愧懼。若撻于市。卽者儒臣以言路壅閉。盛有論列。固已慙悚無地。而至於廣州民人事。本道査狀。時不來到。則臣之愚見。竊以爲姑無可以仰請之端。只以駭憤之意。略有附陳。今以過去說話塞責等語。譏斥備至。臣之溺職不言之失。於是乎著矣。其何敢一刻晏然於臺次乎。請命遞斥臣職。上曰。勿辭。亦勿退待。曰。臣於見職。本不近似。而疎野之蹤。願切瞻天。日前賓對。竭蹶登筵。而草草一語。無足仰裨於憂勤之盛意。臣方愧訟無地。卽者儒臣以言路壅滯。譏斥塞責。而以牟還事言之。臣之所奏。只及三道。而儒臣又以海西之亦宜蒙惠爲奏。則臣之耳目不廣。言出塞責之失。於是尤著矣。臣何敢晏然於臺次乎。請命遞斥臣職。上曰。勿辭。亦勿退待。曰。新除授獻納李鼎揆時在慶尙道慶州地。請斯速乘馹上來事。下諭。上曰。依啓。命善曰。言路之不開。誠如玉署長所陳。方當悶旱之時。自上憂勤弭災之策。求助之念。不弛宵旰。而兩臺。臣旣已登筵。俱無一言。臣竊爲之慨然也。在協曰。臣纔以玉署長論斥引避矣。聖度天大。至下亦勿退待之敎。臣於是。益不勝惶愧之至。迺者大臣。又以遇災修省之日。臺臣登筵。默無一言。盛加非斥。此莫非臣見識矇騃。耳目不廣之致。而其尸素不誠之罪。無以自解。尤何敢一刻仍據於臺次乎。請命遞斥臣職。上曰。勿辭。時秀曰。大司憲李在協。再啓煩瀆。退待物論矣。上曰。知道。在協退出。曰。臣以儒臣論斥。引避矣。聖度曲恕。至下勿退待之命。而大僚亦以兩司之默無一言。盛加非斥。臣又萬萬愧悚。有不敢一刻仍冒於見職。請命遞斥臣職。上曰。勿辭。時秀曰。司諫權。再啓煩瀆。退待物論矣。上曰。知道。退出。上曰。亞諫容貌甚好矣。命善曰。然矣。善文云矣。上曰。卿素相知乎。命善曰。不知矣。上曰。副提學今日所奏。誠爲嘉歎矣。命善曰。果擧職矣。所奏極有條理。而皆是實事矣。上曰。下番近來何無一言耶。樂洙曰。臣雖冒膺館職。以前冬事。不勝惶悚而然矣。上曰。近來講筵。文義亦無陳達者。予甚爲訝矣。果以何事。爲惶悚之端耶。樂洙曰。昨冬。臣以士類先亡之語。有所論列矣。伏奉嚴旨。尙今惶悚矣。上曰。過矣。何必畢其說也。此後則以嘉言陳之。可也。樂洙曰。臣伏承下敎。如人子之受誨責於父母。惶感之極。不知所達矣。時秀曰。昨日戶判紙貢事。擧條還下矣。卽當改入乎。上曰。此擧條只以移准之故。減除貢價云者。殊無別白矣。八起已滿。別使無貢。則紙無所用。故不得不減貢。如是出擧條。然後當爲明白之語。依此使之改入。可也。上曰。承旨之登筵擧措。如已經熟習者矣。命善曰。久行玉堂。且以抄啓文臣。連爲入侍。故自然閑習矣。上曰。月課連三次壯元。果是稀有之事。而課試連三次壯元。尤稀貴矣。命善曰。故大提學姜鋧。以月課連三次壯元。爲加資。其後則無之矣。上曰。洪柱國爲之矣。上曰。近來月課設行甚罕。故久無連魁者矣。命善曰。然矣。上曰。抄啓科作。自政府何不謄頒耶。命善曰。或有謄出之時。而此科作異於他科作。謄出甚難云矣。上曰。榜出後出給試券於禮曹。此後申飭謄頒。可也。命善曰。承宣之今番課製。果善作矣。上曰。散儷似是此承宣之長技矣。上謂性源曰。丙申以後備局謄錄。昨令文郞廳抄出。而旣未練熟。則似難善爲。卿其着意抄出。凡例則依先朝五十年分類凡例爲之。可也。上曰。海伯何當下去乎。命善曰。似當非久下往。而催促下送。亦好矣。命書榻敎曰。黃海監司黃昇源。一兩日內辭朝。命經筵官先退。命善等退出。上曰。新溪縣令李素。今日何不肅謝乎。若在永陵直所。使卽入來肅拜。仍爲下直事。分付。健修承命出傳。命書榻敎曰。下直守令入侍。賤臣承命出。與曺命喆偕入進伏。上下詢職姓名。命喆曰。橫城縣監曺命喆矣。上曰。曾經幾邑守令乎。命喆曰。曾經求禮茂長礪山三邑矣。上曰。三邑殿最。皆無中下乎。命喆曰。求禮則居中矣。上曰。爲茂長時。則何以爲之耶。命喆曰。自茂長陞遷營將矣。上曰。橫城聞是弊邑。黃口白骨之外。新鄕之弊。近來最甚云。爾其下去。沈滌前釁。盡心善爲之。可也。命喆曰。謹當竭力奉公矣。命時秀讀聽宣諭別諭訖。命退。諸臣以次退出。